

REPUBLIKA HRVATSKA

DUBROVAČKO-NERETVANSKA ŽUPANIJA

**GRAD DUBROVNIK**

Upravni odjel za obrazovanje, šport, socijalnu skrb i civilno društvo

KLASA: 550-01/24-01/78   
URBROJ: 2117-1-05/21-24-01

Dubrovnik, 7. studenog 2024.

Temeljem članka 6. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine“ broj 26/15 i 37/21) i članka 13. Odluke o financiranju programa, projekata i manifestacija koje provode udruge i druge organizacije civilnog društva („Službeni glasnik Grada Dubrovnika“, br. 23/18., 11/19. i 14/21.), Grad Dubrovnik putem Upravnog odjela za obrazovanje, šport, socijalnu skrb i civilno društvo objavljuje

JAVNI POZIV ZA PREDLAGANJE PROGRAMA, PROJEKATA I MANIFESTACIJA IZ PODRUČJA SKRBI O UDRUGAMA PROIZAŠLIM IZ II. SVJETSKOG RATA I PORATNOG RAZDOBLJA ZA 2025. GODINU

Članak I.

Javne potrebe u području skrbi o udrugama proizašlim iz II. svjetskog rata i poratnog razdoblja, za koje se sredstva osiguravaju u Proračunu Grada Dubrovnika za 2025. godinu, u razdjelu Upravnog odjela za obrazovanje, šport, socijalnu skrb i civilno društvo jesu djelatnosti i poslovi kojima je cilj poboljšati postojeće stanje u navedenim djelatnostima, a koje su od interesa za Grad Dubrovnik i njihove korisnike.

Financijska sredstva osiguravaju se za sufinanciranje javnih potreba čiji se sadržaj odnosi na pružanje direktnih usluga korisnicima, kako bi se povećalo komplementarno djelovanje u zadovoljenju potreba ciljanih korisničkih skupina, izbjeglo dupliciranje usluga, poboljšala kvaliteta života, smanjila isključenost korisnika, otklonili ili ublažili socijalni rizici te osigurao razvoj potencijala korisnika za život u zajednici.

Prijave prijedloga programa, projekata, manifestacija moraju obavezno obuhvatiti jedno od navedenih prioritetnih područja i to u:

**PODRUČJU SKRBI O UDRUGAMA PROIZAŠLIM IZ II. SVJETSKOG RATA I PORATNOG RAZDOBLJA:**

1. Programi, projekti i manifestacije koje imaju za cilj očuvanje sjećanja na žrtve svih totalitarnih režima pozivajući se na dokumente EU koji ističu potrebu odavanja dužne počasti žrtvama svih totalitarnih režima

1. Programi, projekti i manifestacije edukativne naravi usmjerene prvenstveno na mlade, koje imaju za cilj upoznavanje sa zajedničkom europskom poviješću, kulturnom raznovrsnošću, europskim vrijednostima i potiču međukulturni dijalog

Članak II.

Ukupna planirana vrijednost Javnog poziva iznosi **13.000,00 €** (trinaesttisućeura). Najmanji iznos financijskih sredstava koji udruga ili druga organizacija civilnog društva ( u daljnjem tekstu : Organizacija) može ostvariti po pojedinom programu/projektu ili manifestaciji je **1.000,00 €** *(tisućueura)*, a najveći iznos po programu/projektu ili manifestaciji je **7.000,00 €** (sedamtisućaeura).

Okvirni broj Organizacija s kojima će se ugovoriti provedba programa, projekta ili manifestacije temeljem ovog Javnog poziva jest **do 5**.

Okvirni broj programa, projekata i manifestacija koje će Grad Dubrovnik putem ovog Javnog poziva financirati jest **do 5.**

Članak III.

Organizacije koje prijavljuju program, projekt ili manifestaciju temeljem ovog Javnog poziva moraju ispunjavati sljedeće uvjete:

1. da su prijavitelji upisani u odgovarajuće registre
2. da su prijavitelji registrirani kao udruge, zaklade, ustanove ili druge pravne osobe čija svrha nije stjecanje izravne dobiti (organizacije civilnog društva)
3. da su prijavitelji svojim statutom ili osnivačkim aktom, ovisno o pravnoj osobnosti prijavitelja, ovlaštene za obavljanje djelatnosti i aktivnosti koje su predmet financiranja i kojima promiču uvjerenja i ciljeve koji nisu u suprotnosti s Ustavom Republike Hrvatske i zakonskim propisima
4. da program, projekt ili manifestaciju koju prijavitelji dostave na javni poziv Grada Dubrovnika, bude ocijenjen kao značajan za razvoj civilnog društva i ispunjenje javnih potreba Grada Dubrovnika sukladno razvojnim, planskim i strateškim dokumentima, odnosno uvjetima pojedinog javnog poziva
5. da su prijavitelji uredno ispunili sve obveze iz prethodno sklopljenih ugovora o financiranju iz proračuna Grada Dubrovnika i drugih javnih izvora
6. da prijavitelj ne smije na javni poziv prijaviti više od jednog programa, projekta ili manifestacije, a broj dopuštenih prijava utvrđuje se javnim pozivom
7. da prijavitelj uredno plaća doprinose i poreze te druga davanja prema državnom proračunu i proračunu Grada Dubrovnika
8. da za program, projekt ili manifestaciju nisu u cijelosti već odobrena sredstva iz proračuna Europske unije, državnog proračuna ili proračuna Grada Dubrovnika
9. da se protiv korisnika odnosno osobe ovlaštene za zastupanje i izvoditelja aktivnosti, projekta ili manifestacije ne vodi kazneni postupak i nije pravomoćno osuđen za prekršaje ili kaznena djela koja su propisana Uredbom
10. da prijavitelji imaju utvrđen način javnog objavljivanja programskog i financijskog izvješća o radu za proteklu godinu (mrežne stranice Organizacije ili drugi prikladan način)
11. da prijavitelji imaju zadovoljavajuće organizacijske kapacitete i ljudske resurse za provedbu programa, projekta ili manifestacije temeljem programa javnih potreba, javnih ovlasti, odnosno pružanja socijalnih usluga
12. da prijavitelji imaju definirane alternativne izvore financiranja (sustav prikupljanja članarina, donacije, sponzorstva, gospodarske djelatnosti i dr.)
13. da prijavitelji uredno predaju sva izvješća Gradu Dubrovniku i drugim institucijama i tijelima
14. da u tekućoj godini nisu korisnici jednokratne financijske potpore za istu svrhu

Članak IV.

Pravo na podnošenje prijava na Javni poziv imaju Organizacije registrirane za obavljanje djelatnosti vezane za poslove skrbi o udrugama proizašlim iz II. Svjetskog rata i poratnog razdoblja čija se djelatnost obavlja na području Grada Dubrovnika ili će se njihovi programi i projekti provoditi na području Grada Dubrovnika, sukladno Odluci o financiranju programa, projekata i manifestacija koje provode udruge i druge organizacije civilnog društva („Službeni

Glasnik Grada Dubrovnika“, broj 23/18, 11/19 i 14/21).

Prijavitelj može podnijeti **maksimalno jedan (1) program/projekt ili manifestaciju**, na ovaj Javni poziv.

Obvezna dokumentacija za prijavu programa/projekta obuhvaća:

1. Prijavni obrazac programa ili projekta manje ili jednako 7.000,00 €
2. Obrazac proračuna
3. Obrazac izjave o partnerstvu ( ako se projekt/program prijavljuje u partnerstvu)
4. Obrazac životopisa voditelja projekta/programa
5. Obrazac izjave o nepostojanju dvostrukog financiranja
6. Obrazac izjave o projektima/programima Organizacije financiranim iz javnih izvora
7. Obrazac izjave izvoditelja aktivnosti navedenih u opisu projektnih/programskih aktivnosti

Obvezna dokumentacija za prijavu manifestacije obuhvaća:

1. Prijavni obrazac manifestacije – manje ili jednako 7.000,00 €
2. Obrazac proračuna
3. Izjava o nepostojanju dvostrukog financiranja

U slučaju da program, projekt ili manifestacija predstavlja partnerstvo između dva ili više organizatora, prijedlog programa / projekta podnosi vodeći partner.

Prijave s nepotpunim podacima, prijave na nepropisnim obrascima kao i nepravovremene prijave neće se razmatrati.

Članak V.

Obrasci za prijavu, upute za prijavitelje kao i ostala natječajna dokumentacija, mogu se preuzeti na službenoj stranici Grada Dubrovnika – Upravni odjel za obrazovanje, šport, socijalnu skrb i civilno društvo ([www.dubrovnik.hr](http://www.dubrovnik.hr)).

Cjelokupna prijavna dokumentacija može se podnijeti i elektroničkim putem korištenjem elektroničkog sustava prijavljivanja.

Podnositelj prijave koja se podnosi elektroničkim putem na zahtjev davatelja financijskih sredstava dužni su istome na uvid dostaviti svu potrebnu izvornu dokumentaciju i obvezne priloge u izvorniku.

**Prijedlog pojedinog programa neće se razmatrati ako se prijavitelj u svojoj Prijavnici ne pridržava utvrđenih maksimalnih iznosa koji su određeni za pojedine programe, odnosno ako prijavitelj u troškovniku od Grada Dubrovnika traži veći iznos od maksimalnog, koji je određen za tu vrstu programa.**

**Prijave s nepotpunim obrascima, prijave na nepropisnim obrascima kao i nepravovremene prijave neće se razmatrati.**

Prijave koje se podnose u papirnatom obliku moraju biti ispunjene putem računala, u zatvorenoj omotnici, a dostavljaju se preporučenom pošiljkom ili dostavom na adresu: Gundulićeva poljana 10, 20000 Dubrovnik s naznakom:

''NE OTVARATI – PRIJAVA NA POZIV ZA PREDLAGANJE PROGRAMA, PROJEKATA I MANIFESTACIJA IZ PODRUČJA SKRBI O UDRUGAMA PROIZAŠLIM IZ II. SVJETSKOG RATA I PORATNOG RAZDOBLJA ZA 2025. GODINU“

**Javni poziv otvoren je od 22. studenog 2024. do 23. prosinca 2024. godine**.

Članak VI.

Po isteku roka Javnog poziva, sukladno Odluci, Povjerenstvo za provjeru ispunjavanja propisanih uvjeta javnog poziva utvrđuje koje prijave ispunjavaju formalno-pravne uvjete.

Programi, projekti i manifestacije koje ispunjavaju formalno-pravne uvjete podliježu ocjenjivanju i vrednovanju pojedinog prijedloga programa/projekta ili manifestacije.

Rok za objavu prihvaćenih programa/projekata ili manifestacija, te za sklapanje ugovora o dodjeli financijskih sredstava je 30 dana od dana donošenja odluke Povjerenstva za vrednovanje programa i projekata u okviru socijalnog programa Grada Dubrovnika.

Po završetku vrednovanja programa/projekata ili manifestacije Grad Dubrovnik će javno objaviti rezultate Javnog poziva s podacima Organizacija kojima su odobrena financijska sredstva na mrežnoj stranici ([www.dubrovnik.hr](http://www.dubrovnik.hr/)) a potom u roku 30 dana pristupiti sklapanju ugovora o financiranju.

U  roku od osam (8) radnih dana od dana donošenja odluke o dodjeli financijskih sredstava, Grad Dubrovnik će obavijestiti Organizacije čiji projekti ili programi nisu prihvaćeni za financiranje o razlozima nefinanciranja uz obrazloženje te uz pouku o pravnom lijeku.

Iz Proračuna Grada Dubrovnika neće se financirati aktivnosti udruga koje se sukladno posebnom zakonu i drugim pozitivnim propisima smatraju gospodarskom djelatnošću udruga.

**Napomena**:

Temeljem Zakona o pravu na pristup informacijama („Narodne novine“, br. 25/13, 85/15 i 69/22), Grad Dubrovnik kao davatelj financijskih sredstava i kao tijelo javne vlasti, dužno je, radi upoznavanja javnosti omogućiti pristup informacijama o svom radu pravodobnom objavom na internetskim stranicama ili u javnom glasilu. Sukladno Zakonu te u interesu javnosti, Grad Dubrovnik objavljuje sve donesene akte na službenoj internetskoj stranici i u Službenom glasniku Grada Dubrovnika. Slijedom navedenog, smatrat će se da je podnositelj prijave na ovaj Javni poziv koji sadrži i njegove osobne podatke, uz tražene priloge, dao dopuštenje za njihovo prikupljanje, obradu i korištenje istih javnom objavom na internetskim stranicama, a u svrhu za koju su prikupljeni.

**Pročelnik  
prof. Dživo Brčić**